Papersnake/gushiwen huggingface dataset:
康郎山奉旨
夏煜（明代）

三军战罢日重轮，好雨东来为洗尘。
绝壁秋声清漱玉，白沙月洗烂堆银。
气成龙虎知王者，兆应熊罴得老臣。
半夜内官催草檄，烛花影里绣衣新。
洛北村居
韦庄（唐代）

十亩松篁百亩田，归来方属大兵年。岩边石室低临水，

云外岚峰半入天。鸟势去投金谷树，钟声遥出上阳烟。

无人说得中兴事，独倚斜晖忆仲宣。
五石·水月岩
李弥逊（宋代）

明泉落岩隈，满月挂山额。
疏星淡月汉，下与水光白。
了然心境空，炯炯照琼宅。
鸿鸣夜更清，欲卧已终夕。
赠葛宇宽孝廉
林朝崧（清代）

九县豺狼满，君来漳海滨。江山非禹甸，日月隔尧天。

皂帽从为客，青云懒著鞭。谁怜好才调，长欠一杯钱。
晚游东园
陆游（宋代）

药瓢藜杖合施行，独往山林已歃盟。
傍水断云含暮色，拂檐高竹借秋声。
痴人自作浮生梦，腐骨那须後世名。
莫笑吟哦无阙日，老来未尽独诗情。
东绿翁既居山中而瑞方葺敞庐瑞用前韵
徐瑞（宋代）

见说移居只载书，高人从此要县车。
看松此崦风吹面，种豆南山月满钥。
拙主不能争子所，凝心尚自学吾庐。
辟人辟世将焉择，独立西风且影疏。
权贵人
陈杰（宋代）

权贵人，多怒嗔，
颐批所向四海奔。小忤其意中如焚，
发上指冠两目瞋，投袂而起剑及门。
当时使气廉将军，君视孰与秦王尊。
气力到头同一尽，牧儿持炬上丘坟。
奉和圣制喜雪应制
宗楚客（唐代）

飘飘瑞雪下山川，散漫轻飞集九埏。似絮还飞垂柳陌，

如花更绕落梅前。影随明月团纨扇，声将流水杂鸣弦。

共荷神功万庾积，终朝圣寿百千年。
自桃岭历诸陇后返至唐村庵
卫宗武（宋代）

扶杖穿桃岭，山行历几村，
嵚崎穷绝巘，旋折反穷源。
地迥犹仙隐，山多隔市喧。
层峦互将送，不觉月黄昏。
天津感事二十六首
邵雍（宋代）

宠辱事多今不见，兴亡时去止堪哀。
诸观今日长安道。抵暮行人犹往来。
泊舟
赵汝鐩（宋代）

舟泊似差早，篙工爱酒坊。
羊群归远陇，柳影恋斜阳。
泽国人千里，暮霞天一方。
茶多不思睡，渔唱听沧浪。
题洛神图
张晋（清代）

华堂素壁翻云涛，阴阳离合光欲摇。美人涓涓踏秋水，轻裾缟欲随风飘。

谁将当日洛神赋，移上八尺冰丝绡。铅华剥落蚀光彩，独有神气无由凋。

修眉联娟静不妖，明珠缀体云髻高。侍儿结束红抹额，右荫桂旗左采旄。

仙姿落落屏凡想，漫疑解偑潜相邀。忆昔陈思感所遭，骨肉猜忌情郁陶。

美人香草托深眷，遣辞命意同《离骚》。画时深识赋中理，笔墨能与精灵交。

凌波微步杳何处，纵有丰隆不可招。长日焚香荐桂椒，仿佛税驾来蘅皋。
自君之出矣三章 其一
谢肃（明代）

自君之出矣，五见桃李花。思君如蛱蝶，舞影常交加。

久别自伤意，远图宁恋家。皇姑发已白，妾解供珍鲑。

自君之出矣，机杼长织素。何言众绪微，积尺难盈度。

亲裁衣服成，远寄关山去。愿君常被体，□□□□□。

自君之出矣，对镜情何极。还将宝匣藏，恐□□□□。

□□□□□，讵对孤影恻。持此待君归，照心非照色。
十五日雨后微月遗安堂前有栀花一枝行之有效
舒岳祥（宋代）

雨足清寒月色微，风将幽磬落柴扉。
一瓶檐蔔修清供，童子岩腰取水归。
庚子雪中十二律 其五
叶颙（元代）

玉树琼林一夜荣，误将春色恼芳情。空花发艳无真实，冻树飘绵不老成。

徒使醉翁增酒价，且寻吟社定诗盟。刘叉去后无佳句，羞睹寒光伴月清。
夜游宫 其一
陈允平（宋代）

愁厌眉峰成敛。几回皱、落花钿点。镜里芳容自羞见。

又黄昏，听点楼，度更箭。

月引桐阴转。珠帘动、影摇花乱。雁过西风楚天远。

待归来，把愁眉，印郎面。
幽居初夏
陆游（宋代）

诘曲穿桑径，讴哑响竹门。
疏泉灌藜苋，倚杖牧鸡豚。
江步横新舸，茅檐弄幼孙。
太平端有象，谁与画吾村？
初至青湘闻安仁帅司为曹成所袭四首
胡寅（宋代）

风急滩声乱，云红雪意酣。
空庭初霰集，寒砚忽冰涵。
天造推移密，人情冷暖谙。
江头聊问信，春到一枝南。
赴官咸平蔡河阻水泊舟宛兵皇华亭下三首
张耒（宋代）

怒河凭雨正奔流，踏跕卑梁滞去舟。
淹泊我生应有定，不须归怨一污沟。
齐天乐 清明后风雨不已，惜花感赋。
苏穆（清代）

晓帘不散金猊篆，凭栏为谁凝伫。镜里姿容，人间离别，旧恨新愁如许。

斜阳欲暮。记一剪东风，绿窗眉妩。怎似而今，作成疏影断肠谱。

垂阳池上弄碧，袅千丝踠地，不遭春妒。春本多情，花偏易落，毕竟芳年谁误。

潇潇细雨。向嫩叶残英，十分调护。语燕归来，旧巢知在否。
山居十首
薛嵎（宋代）

龙居洞云深，飞泉泻绝壁。
不闻耳边喧，但觉心境寂。
富贵由他人，得失俱抱戚，
孰能全其天，山中樗与栎。
和叶父赋海棠三首
王洋（宋代）

我愧留髠花恼客，君矜止广尉贪公。
传呼径去孤风景，幸好看时不暂同。
和丁祖舜二月阴寒之作
陈淳（宋代）

东皇涖事已告半，农村恰恰脂田车。
胡为玄冥尚偃蹇，暗弄威权未退斜。
陈{露各换今}最痴锁乌脚，阿香亦懒敲龙牙。
竟日欲雨竟不雨，号寒往往悲啼鸦。
原苗缩涩鲜生意，且悴且腐真可嗟。
皇天本自爱下氓，阴阳舒惨元不差。
不知当轴燮理人，此剂得之谁氏家。
传霖遁迹莫与用，邹律束手难为夸。
安得巨力挽天河，洗净妖气无蘖芽。
放开和气充人寰，均敷菽麦荣禾麻。
同作尧民含哺乐，毋但独醉盈畦花。
题斋壁
陆游（宋代）

镜水西头破茅屋，绍兴初载旧书生。
门无车马终年静，身卧云山万事轻。
三釜昔伤贫藉禄，一廛今幸老为氓。
断蓬不是无飞处，莫与飘风抵死争。
平云亭
陆游（宋代）

满榼芳醪何处倾，金鳌背上得同行。
天垂绿野三边尽，云与朱阑一样平。
烟树微茫疑误墨，风松萧瑟有新声。
黄花未吐无多恨，也胜湘累拾落英。
茅堂检校收稻二首
杜甫（唐代）

香稻三秋末，平田百顷间。喜无多屋宇，幸不碍云山。

御夹侵寒多，尝新破旅颜。红鲜终日有，玉粒未吾悭。

稻米炊能白，秋葵煮复新。谁云滑易饱，老藉软俱匀。

种幸房州熟，苗同伊阙春。无劳映渠碗，自有色如银。
宣和己巳冬祀大礼卿以执绥侍玉辂回銮礼毕以诗来上俯同元韵赐伸仍宣示俅杰
赵佶（宋代）

羽卫森严锦绣成，夜寒璧月有馀清。皇坛奠玉横参近，柴燎升烟宿雾晴。

晏粲九天风露迥，雍容群辟佩环声。执绥更喜多仪肃，盛事应传伯仲荣。
自普照游二庵
苏轼（宋代）

长松吟风晚雨细，东庵半掩西庵闭。
山行尽日不逢人，浥浥野梅香入袂。
居僧笑我恋清景，自厌山深出无计。
我虽爱山亦自笑，独往神伤后难继。
不如西湖饮美酒，红杏碧桃香覆髻。
作诗寄谢采薇翁，本不避人那避世。
迁居圩里别社中诸友
吴锡黻（清代）

朝登小艇移家去，好友叮咛别故迟。叙旧正当频贳酒，离群不复更题诗。

数椽斜倚垂杨树，一径遥环种菜篱。地僻村深无过客，满庭花月影差差。
怀王侍郎刘秘监
喻良能（宋代）

平生西蜀刘中垒，四海东嘉王右军。
三载相思千里梦，何时把酒听论文。
和江虞仲华山二绝·仙人掌
郑刚中（宋代）

意象轩轩势入云，为谁出手若经纶。
夜扶星斗朝擎日，气力何知几万钧。
小阁
钱闻诗（宋代）

凄凉一阁睨高空，倚槛幽奇景莫穷。
好是山腰抱松桧，一屏玉琢白云中。
与独孤渐道别长句兼呈严八侍御
岑参（唐代）

轮台客舍春草满，颍阳归客肠堪断。穷荒绝漠鸟不飞，

万碛千山梦犹懒。怜君白面一书生，读书千卷未成名。

五侯贵门脚不到，数亩山田身自耕。兴来浪迹无远近，

及至辞家忆乡信。无事垂鞭信马头，西南几欲穷天尽。

奉使三年独未归，边头词客旧来稀。借问君来得几日，

到家不觉换春衣。高斋清昼卷帷幕，纱帽接z5慵不著。

中酒朝眠日色高，弹棋夜半灯花落。冰片高堆金错盘，

满堂凛凛五月寒。桂林蒲萄新吐蔓，武城刺蜜未可餐。

军中置酒夜挝鼓，锦筵红烛月未午。花门将军善胡歌，

叶河蕃王能汉语。知尔园林压渭滨，夫人堂上泣罗裙。

鱼龙川北盘谿雨，鸟鼠山西洮水云。台中严公于我厚，

别后新诗满人口。自怜弃置天西头，因君为问相思否。
满江红 游张公洞
陈维岱（清代）

移此山来，是当日愚公夸父。还疑请五丁力士，凿成紫府。

曲蹬崎岖犹可入，悬崖逼仄真难度。只洞中蝙蝠共飞攀，羊肠路。

石洼者，形如釜。石突者，形如鼓。更左拿右攫，狰龙狞虎。

仙去已无黄鹤到，人来尚忆青鸾舞。渐云迷丹灶日西斜，催归步。
江城子 闲庭
王士禄（清代）

秋千摇影月微明。到闲庭。绝人声。一点红灯，依约绿窗楞。

敲遍阑干佯不应，拨兰烬，倦盈盈。
十四日留题福昌县宇之车轩
邵雍（宋代）

洛川秋入景尤佳，微雨初过径路斜。
水竹洞中藏县宇，烟岚坞里住人家。
霜馀红间千重叶，天外晴排数缕霞。
溪浅溪深清潋滟，峰高峰下碧查牙。
鸟因择木飞远还，云为无心去更赊。
盖世功名多龃龉，出群才业足咨嗟，
浮生日月仍须惜，半老筋骸莫强夸。
就此岩边宜筑室，乐吾真乐乐无涯。
偈颂一百三十六首
释惟一（宋代）

走尽四天下，只在一尘中。
不离一尘中，周遍四天下。
不是神通，亦非力假。
有人知得著落，许你入妙喜世界，
是不动如为。其或示然，
一任鑽龟打瓦。
南园雨霁景物粗佳有怀正叔安之
司马光（宋代）

洛阳秋雨阕，荒圃物华饶。
白鹤寒尤盛，红薇晚未彫。
鸟惊朱实堕，云灭翠岑遥。
扬子方嘲白，相如尚苦痟。
徘徊瞻望近，邂逅笑谈辽。
官冷惭无具，相思不敢招。
满庭芳 送张译史乐州秩满归代方驿史作
洪希文（元代）

卓卓声名，英英人物，翠壶肯暂遨游。与君聚散，鸿雁自春秋。位置六曹上客，挥洒处、文彩风流。莼鲈好，故乡人梦，留不住东州。骅骝。从此去，嘶鸣北向，志气悠悠。指燕台路近，唾手公侯。料想春风得意，醉眠韦杜最高楼。天付与，男儿事业，姓字覆金瓯。
天壶
徐几（宋代）

老松压石洞门耸，青萝曳树牵云影。
天然物外清修地，岩头残月沈丹井。
夜闻捷音
薛季宣（宋代）

圆觉声闻夜，蒙头大比丘。上功来莫府，如用复东周。

行即升平旧，还从汗漫游。凭谁问淮蔡，元济莫擒不。
小溪
李纲（宋代）

脉脉寒溪彻底明，临流聊复濯吾缨。风微静爱琉璃色，竹密遥闻环佩声。

漾月下摇金潋滟，涵虚不动镜澄泓。自怜逐客难淹泊，不为溪山景太清。
冬至后三日三首
张耒（宋代）

梅柳有情态，江城过岁除。
山村见霜橘，江市出寒鱼。
谪久衣冠懒，身闲故旧疏。
傍篱挑翠甲，忆我故园蔬。
渔父词（六之四）
周紫芝（宋代）

趁梅寻得水边枝。独棹渔船却过溪。人似玉，醉如泥。闲歌五色线中诗。
和鲁宪见寄二首
吴芾（宋代）

向来三老楚江滨，一笑相欢气味真。
君向越溪持使节，我归台岭作閒人。
颇思花下酒无算，尚记诗成笔有神。
可日轺车能过我，开怀一洗渴心尘。
和项广文喜雨
王炎（宋代）

雨师云将莫论功，天意元因圣德通。
不但水生苗厌厌，也应土润黍芃芃。
田间老稚交相语，秋后仓箱定不空。
绛帐先生妙言语，请歌嘉定比元丰。
时宣义挽词
秦观（宋代）

奋发多难里，哀荣後夜中。
妙年推正行，末路见阴功。
风雨双龙合，山川吊鹤空。
悬知青史上，又载一于公。
泊牛渚矶
梅尧臣（宋代）

落帆牛渚前，便为牛渚宿。
波摇残照中，采翠浮岩谷。
岩谷足幽篁，石上罗寒玉。
裁作娲氏笙，堪吹凰凤曲。
楚客夕无眠，独将清籁续。
更看江月来，还想燃犀烛。
东岑
赵方（宋代）

读书茅屋白云岑，日月如流老欲侵。岑傍松杉栽万树，于兹十载已成林。
寿吴翊之九十 其一
柳宝贻（清代）

堂开百秩献桃尊，瑞霭和光萃德门。慧晓文侯多俊誉，高阳才子属龙孙。

一门洋溢推刘豹，五叶祥符祝谢鲲。忝附茑萝居子姓，愿随兰桂拜云根。
题赠湘西龙安寺利禅师
齐己（唐代）

头白已无行脚念，自开荒寺住烟萝。门前路到潇湘尽，

石上云烟岳麓多。南祖衣盂曾礼谒，东林泉月旧经过。

闲来松外看城郭，一片红尘隔逝波。
自桑渎泛舟归三山
陆游（宋代）

端为身闲觉日长，不嫌儿辈笑清狂。
湖光潋潋归舟疾，雨点霏霏醉颊凉。
断彴苔生人唤渡，孤村霜近稻登场。
宦情不独今年薄，游子从来念故乡。
次秀野杂诗韵 其二
朱熹（宋代）

向来鞅掌元非病，此日徜徉讵有妨。自喜登台闲瘦竹，人惊步有响空廊。

高斋雨过新山色，曲沼风来旧水光。千里壮心殊未已，不应疏懒兴能长。
七峰诗序 太史溪
李纲（宋代）

平溪渌静见游鱼，十里无声若画图。但道曾经太史爱，不须污染目为愚。
茉莉花 其二
郑域（宋代）

玉瑳莲子作尖丸，龙脑熏香簇满冠。好是莹无红一点，苦教红却不堪看。
北禅寺
华毓荣（清代）

空门闭苍翠，坐对寒山暮。僧定落花深，鸟散清钟度。

瑟瑟闻残荷，微微滴秋露。众籁寂不喧，悠然惬吾素。
咏剪花
裴延（唐代）

花寒未聚蝶，色艳已惊人。悬知陌上柳，应妒手中春。
浮梁道中见小松数寸者极多然皆与蓬蒿杂出不能即长也余伤之作诗寄范四弟
吕本中（宋代）

青松数寸根，意出千丈外。如何蓬蒿底，此志久未遂。

朝为牛羊蓬，莫受尘土翳。虽云岁寒姿，当此亦憔悴。

今年虽小出，尚与凡草类。会须扶其根，与作栋梁计。

大厦千万间，匠石所睥眤。世或未尽知，慎勿伤汝志。
怀剡川故居
释仲皎（宋代）

烟光流转太骎骎，山见春山换绿阴。
蝴蝶梦中新岁病，杜鹃声裹故乡心。
焦桐冷却风三尺，瘦竹拖来月一寻。
早晚掉头归小隐，诛茅千嶂白云深。
贺潢涧公九月十六初度
陈圭（明代）

寿酒频倾年复年，金章紫绶色长鲜。安期火枣秋初熟，方朔蟠桃晚更圆。

丛菊霜清芳气袭，甘棠风静颂声传。蹇予下榻劳青眼，为赋南山松柏篇。
渔庄以解钓鲈鱼有几人平声字分韵得人字
顾瑛（元代）

芙蓉始花秋水新，小庄落日酒相亲。渔童樵青解歌舞，茶灶笔相随主宾。

龙门山人碧玉麈，会稽外史白纶巾。莼羹鲈鲙我所爱，吟对西风怀远人。
咏鹤
佟法海（清代）

丹顶由来异，玄裳自少文。生成云水性，偶与凤鸾群。

翘足怜孤影，乘轩耻俗氛。长鸣因警露，岂为九天闻。
村居 其五
何绛（明代）

村路依溪口，幽寻复有谁。藤垂牡蛎屋，鹤过芰荷池。

寡语存公道，修心静百思。萧萧风入户，寒雨欲来时。
暮春
王安石（宋代）

芙蕖的历抽新叶，苜蓿阑干放晚花。
白下门东春已老，莫鸣杨柳可藏鸦。
赠珪上人
仇远（元代）

一尘不染俗难干，百事无能心自閒。
我道老僧痴未绝，有时采菊见南山。
春晴
周氏（宋代）

瞥然飞过谁家燕，蓦地香来甚处花。深院日长无个事，一瓶春水自煎茶。
游栖贤寺入万松关过三峡桥
黎贞（明代）

传者不足信，携琴直到山。虹横三峡水，云锁万松关。

景到个中极，心从静处闲。湛庵大颠老，聊得共跻攀。
游庐山山阳七咏 其二 漱玉亭
苏辙（宋代）

山回不见落银潢，馀溜喧豗响石塘。目乱珠玑溅空谷，足寒雷电绕飞梁。

入瓶铜鼎春茶白，接竹斋厨午饭香。从此出山都不弃，满田粳稻插新秧。
久雨喜晴
朱逢泰（清代）

梅雨初晴早夏凉，湿云吹散漏微阳。蛛穿檐角低悬网，鸟语林间巧弄簧。

溪岸纡回新涨水，野田葱郁乍分秧。晓除阶草陈棋局，傥有闲人过竹堂。
天竺呼猿
胡仲弓（宋代）

眠云啸月走枯藤，不是园丁中不膺。
自恋香林不归去，前生恐是住山僧。
题金廷标写意秋英十八种 其三 凤仙
弘历（清代）

淡晕精银深缬红，折枝漫自忆芳丛。画师巧著芭蕉叶，何异喈喈下碧桐。
相和歌辞。婕妤怨
崔湜（唐代）

不分君恩断，新妆视镜中。容华尚春日，娇爱已秋风。

枕席临窗晓，帏屏向月空。年年后庭树，荣落在深宫。
挽张正甫
陈著（宋代）

别来倏忽一周星，君住家林我泛萍。到处逢人问梅坦，有时见梦说兰亭。

自怜倦翼归迟暮，已报清魂入杳冥。多少微言今已矣，义难辞处写为铭。
海虞十二景 其三 七水横琴
卢龙云（明代）

流水知音少，扬澜此地回。盈堤多细柳，遇腊有官梅。

七派潮声入，千厓淑气开。雍门今去远，何用使人哀。
闻沈彬赴吴都请辟
齐己（唐代）

长讶高眠得稳无，果随征辟起江湖。鸳鸯已列樽罍贵，

鸥鹤休怀钓渚孤。白日不妨扶汉祚，清才何让赋吴都。

可能更忆相寻夜，雪满诸峰火一炉。
伍员庙
金涓（元代）

东出昭关日，仓皇去路遥。渔人怜赠剑，市吏识吹箫。

楚郢鞭荒墓，吴江起怒潮。因思臣子节，千古一魂消。
秋日西湖 其三
释道潜（宋代）

南山爽气对朝扉，竹露吹风更湿衣。可是吟魂怯清景，何妨著屐步苔矶。
赵君年十六作雨诗极奇验可畏说之辄次韵和之
晁说之（宋代）

天地绵绵寄一水，上有浮羽下累块。
时时出溢不自持，或蒙或累物有底。
人间妄见得雨名，穴居那解知其际。
既久天地如卵毈，漏下涌上潜相继。
日鸡月蟾喜潴污，力歛光明悭不费。
兹复何时霖未休，万牛高木同茅刈。
朽屋欹倾嗟莫支，好逐苴浮连一穗。
何处红药媚芳妍，但见土花争点翠。
被湿出门意憀栗，刺舟庭下却车骑。
茫然谁与散此愁，文定诸孙森葆翳。
青青稚齿口鼻哽，滂沱苦语天工弃。
赵生十四识嵇康，谅知前言非我戏。
寄别诸公
林景熙（宋代）

盍簪谭旧梦，持酒送余春。
天地绿阴雨，江湖白发人。
时平销剑气，客久积衣尘。
又出重关北，斜阳独问津。
村居卧病三首 其二
白居易（唐代）

新秋久病客，起步村南道。尽日不逢人，虫声遍荒草。

西风吹白不，野绿秋仍早。草木犹为伤，先伤我怀抱。

朱颜与玄鬓，强健几时好。况为忧病侵，不得依年老。
题萧端虚和乐堂
杨万里（宋代）

玉笥风回峡山雨，两公对床方软语。
少公一生吟样臞，长公半醉少公扶。
白头兄弟不多有，面如橘红不关酒。
紫荆花开连理枝，孝友未要时人知。
谒武侯祠
周光镐（明代）

锦江十里锦城东，丞相祠堂暮霭中。鱼水君臣看定鼎，龙蛇风雨走虚宫。

参天老柏巢双鹤，落日长桥饮断虹。一自杜陵题洒后，直令千载泣英雄。
夜饮观风堂龚漕折芙蓉侑酒
吴芾（宋代）

灯下看花已可人，此花那更有精神。
不辞今日樽前醉，只恐红妆不是真。
连云枢老请赞
释妙伦（宋代）

密运玄枢，恢张要旨。
名邈得来，成甚面嘴。
叵是金毛狮子子，譊讹岂止三千里。
西施捧心图
赵崇嶓（宋代）

吴苑风光越水春，两山眉里笑颦分。
腹心别有堪忧处，狂杀君王藐不闻。
天远
陈燮（清代）

天远鸿无信，沙乾草不生。寒暄怀旧日，饥渴著书情。

浊酒千场醉，春镫一晌明。朅来人海外，仙释有时并。
浣溪沙（沙溪小饮）
韩淲（宋代）

一抹青山拍岸溪。麦云将过笋初齐。不知何处水流西。

小阁路头吾欲醉，短蓬船尾客同携。酒边华发更题诗。
题千秋观怀贺亭
陆游（宋代）

河湟使典珥左貂，曲江相君谢不朝。
宫中玉环狐作妖，黠虏旁窥心已骄。
天维欲绝地轴摇，有识凛凛忧宗祧。
贺公托言师松乔，黄冠径归侣渔樵，老马立仗不自聊，去如鸾凤冲烟霄。
倾都祖饯拥渭桥，贤哉大夫脱尘嚣，扬州渡江木兰桡，入东夜听钱塘潮。
我来故祠竹萧萧，黄冠野服传生绡。
词卑媿匪英琼瑶，空采苹藻奠桂椒。
虚堂断香闭寂寥，遗魂零落何由招？
戏书秦少游壁
黄庭坚（宋代）

丁令威，化作辽东白鹤归，朱颜未改故人非。
微服过宋风退飞，宋父拥篲待来归，谁馈百牢鸜鹆妃。
秦氏乌生八九子，鸦乌之兄毕逋尾。
忆炊门牡烹伏雌，未肯增巢令汝棲。
莫愁野雉疏家鸡，但愿主人印累累。
减字木兰花 春夜雨中二解 其三
樊增祥（清代）

客魂销否。湿尽连昌宫畔柳。画褥温温。几剪灯花却四更。

瑶琴绿绮。中有潇湘无限意。等是天涯。何独江南负杏花。
采莲曲
俞桂（宋代）

画艇将归笑语频，鸳鸯对对起还沉。
妾心先自怀郎苦，怕嚼莲心苦转深。
宫词
夏竦（宋代）

新染罗衣窣地红，喜迎天仗宴春风。
歌词若入君王听，不惜新声教六宫。
游海会寺
林振芳（清代）

独爱清幽此地来，不辞芒履踏苍苔。烟迷竹径钟声远，云敛溪苍梵宇开。

胜迹何须金布砌，上方宁异玉生台。谈空閒士迟归思，无数閒禽绿水隈。
赴建安守泛舟游九曲
洪迈（宋代）

武夷之山如画图，中有玉洞藏仙都。
一溪穿空舞澎湃，九曲度尽方盘纡。
细看直疑路中断，已转始觉川平铺。
诸峰削成鸟亦怖，危磴岂复人能逾。
机岩学馆第传授，鼓楼石床知有无。
坐令丹梯化一鹤，又唤立笋成三姑。
游人来观但借问，疲乏人指说犹惊呼。
神君曾孙在何许，想见幔亭空药炉。
千崖万壑心赏倦，正喜松风清坐隅。
归舟瞥然箭脱手，醉目眩我双明珠。
道傍残火温酒有作
张栻（宋代）

阴崖冲雪寒肤裂，野路燃薪春意回。
旋暖提壶倾浊酒，陶然绝胜夜堂杯。
秋兴
陆游（宋代）

孤城寂寞近江干，处处疏碪送早寒。
水落才余半篙绿，霜高初染一林丹。
民租屡减追胥少，吏责全轻法令宽。
偶有一樽聊独醉，强挼黄菊助清欢。
和兵部何侍郎宜香闺五绝 其二
慕容彦逢（宋代）

夕薰犹泛绛纱中，晓炷重添翠绕空。欲识芬芳何所似，百花丛里度香风。
送稌东归并示穆穰稔辈六首 其一
王绅（宋代）

象鼻原头万本松，清阴周匝护新封。也知世泽应钟此，近岁多承雨露浓。
寄赠蓝田韦少府先辈
郑谷（唐代）

王畿第一县，县尉是词人。馆殿非初意，图书是旧贫。

斫冰泉窦响，赛雪庙松春。自此升通籍，清华日近身。
和蔡相面壁轩 其二
释怀深（宋代）

壁亦何须面，禅床今拽转。翻笑钝胡僧，更不作一喘。
赵簿溪亭张饶县约共饮有怀睡翁 其二
韩淲（宋代）

冲风被褐过桥来，水净孤城没点埃。只是老怀犹自可，怀人惊世复何哉。
鸡鸣曲三首 其三
何景明（明代）

楼上罗帏映早霞，不须重斗镜中华。春兰秋菊皆零落，争似菖蒲不作花。
梅花吟
利登（宋代）

落日孤烟寒不度，梅花忽见桥西树。
疎影犹含涧外云，暗香欲薄山前雾。
寒死不作女儿面，幽绝却怀廊庙具。
但知殿后压年度，谁识搀先启春路。
初开宁无仙子来，已落尚恐神明护。
后来红紫竞春风，此已成功鼎鼐去。
句
薛绍彭（宋代）

山水三更月，烟中一叶舟。
闻雁
释文珦（宋代）

重云散尽天如镜，寒雁哭霜冬夜永。
欲写相思寄远人，翩翩过尽无留影。
和王宣义买菊栽二首
毛滂（宋代）

未见花盈把，先教蜂作团。
孤根聊得售，秀色后当看。
莫讶全一晚，须知独耐寒。
云含堕檐日，天恐露香乾。
泊大孤山作
黄庭坚（宋代）

汇泽为彭蠡，其容化◇鹏。
中流擢寒山，正色且无朋。
其下蛟龙卧，宫谯珠贝层。
朝云与暮雨，何处会高陵。
不见凌波袜，靓妆照澄凝。
空余血食地，猿啸枯楠藤。
高帆驾天来，落叶聚秋蝇。
幽明异礼乐，忠信岂其凭。
风波浩平陆，何况非履冰。
安得旷达士，霜晴尝一登。
河上二首
司空图（唐代）

惨惨日将暮，驱羸独到庄。沙痕傍墟落，风色入牛羊。

新霁田园处，夕阳禾黍明。沙村平见水，深巷有鸥声。
天游峰
魏麟一（宋代）

冰海濯足来天游，万里云气随青牛。
盘车沾沾星斗湿，手卷风雨藏金瓯。
玲珑珊瑚树，记得西王母挂玉钩。
几时化作小玉船，一叶荡荡随天流。
满载清霜落九州，与人生白头。
我歌黄鹄歌，南斗盘其南兮，
河岳拥其后。海岱明东方，
黄河之源，江水之宗，
昆仑雪山在其右，巍然天柱当中居。
斯文光气长，万丈塞太虚。
不信九天上，仙人不读书。
如今白玉楼，闻道紫阳老子在其上，
手抟日月安星辰，为玉皇作典谟。
又闻郁罗萧台上，紫阳奏可决取河汉之水，
千古万古洗濯下土愚民愚。男子学麟凤，
女子学王雎，万万万世尊唐虞。
我乃太姥之曾孙，故闻天上语。
来此乐饮，人间愁一粟无，
只有天地吾非吾。鼓发长啸秋月白，
照见大千世界都置在我太姥清水之玉壶。
减字木兰花·冬至
阮阅（宋代）

晓云舒瑞。寒影初回长日至。罗袜新成。更有何人继后尘。
绮窗寒浅。尽道朝来添一线。秉烛须游。已减铜壶昨夜筹。
送鄜州节判任元老罢任东归二首 其二
朱自牧（元代）

都骑骎骎指汶阳，关门应识弃繻郎。暮寒烟浪归期阻，细雨檐繻饮兴长。

束带暂为彭泽令，曳裾休忤汉梁王。边城情味君应会，为说无憀与故乡。
少年游·戏平甫
姜夔（宋代）

双螺未合，双蛾先敛，家在碧云西。别母情怀，随郎滋味，桃叶渡江时。
扁舟载了，匆匆归去，今夜泊前溪。杨柳津头，梨花墙外，心事两人知。
颂古三首
释了演（宋代）

袖中宝剑摩星斗，肘后灵符照八方。
拨转目前关捩子，从教天下竟忙忙。
次韵张受益六言兼戏方使君二首 其一
俞德邻（宋代）

狎鹭亭临野水，梦蝶床置禅斋。矲矮金壶有酒，葛天栗陆无怀。
和张王臣登清斯亭韵三首
廖行之（宋代）

海棠冬暖亦狂花，步绕畦区羡物华。
微雨苍茫低塞雁，寒声寂历到汀葭。
映人清绝梅松竹，照眼黄垂橘柚樝。
自喜闲中足幽兴，不妨时理醉生涯。
访杨湖州
汪莘（宋代）

一道西江隔水云，夜瞻牛斗共天文。
圣之清必先夫子，仁者勇须今使君。
天下山川居一半，湖州风月占三分。
锦囊幸许传抄去，预取兰香手自薰。
丹阳刺史挽词三首
骆宾王（唐代）

百龄嗟倏忽，一旦向山阿。丹桂销已尽，青松哀更多。

薰风虚听曲，薤露反成歌。自有藏舟处，谁怜隙驷过。

恻怆恒山羽，留连棣萼篇。佳城非旧日，京兆即新阡。

城郭三千岁，丘陵几万年。唯馀松柏垄，朝夕起寒烟。

短歌三献曲，长夜九泉台。此室玄扃掩，何年白日开。

荒郊疏古木，寒隧积陈荄.独此伤心地，松声薄暮来。
正之复次前韵作四篇见示是日适登城楼以望江山且阅捷报因赋六章以报之 其一
李纲（宋代）

帝遣宗英使楚滨，漕台元自得诗人。从横锦绣花生舌，飞动龙诗墨起鳞。

心拱北宸恩露渥，笑回南浦渌波春。不须过作飞刍计，早晚追陪紫府宾。
简邵村并烦致意楼岗令兄
吕师濂（清代）

绝塞得生还，修髯惊半白。当年骢马声，道路犹藉藉。

初逢廿四桥，飞觞弄秋月。重晤苴兰城，裁绡画奇石。

堆垛硬于冰，嫣润柔无骨。气势欲飞翔，风烟恍出没。

米颠首必稽，李广弓思射。捣鍊可补天，煮餐或拔宅。

临池饶媚姿，得句果秀发。自君返白门，屈指岁一隔。

从来旷达人，只抱林泉癖。倡和况元方，足以乐晨夕。

为予道相思，穷愁今更剧。
偈三首
释行机（宋代）

地炉无火客囊空，雪似杨花落岁穷。
拾得断麻穿坏衲，不知身在寂寥中。
石壁鸣泉
严而舒（明代）

峭壁淩层倚碧空，千山流响落疏桐。秋霖出涧飞霜霰，夏火燎天积雪融。

湍急怒号奔骏马，涧翻冲激喷长虹。声闻错意群仙过，环佩趋朝太乙宫。
和刘后村梅花百咏 其十五
方蒙仲（宋代）

倚树静看成入定，巡檐对语似谈空。是花是雪都休问，但觉清香满袖风。
圆机再赋绅字韵诗深得凄切之格降叹之余叙事
晁说之（宋代）

轫车邂逅便相亲，同是山公启事人。
短发何堪临石镜，长怀谩自落泉绅。
谈穷汉士三千牍，问尽胡僧十二因。
茅屋乱山谁复识，当年曾醉上林春。
枕上闻蛩有感
舒岳祥（宋代）

桑鸟催耕缘底事，草虫促织竟何成。
春风秋月祗垂泪，北斗南箕空得名。
有客悲歌持筑击，何时至治以韶鸣。
吾侪吟咏还如此，哀乐不知何处生。
句
石延年（宋代）

弋下失溟鸿，网细遗巨鲲。
遣兴
苏泂（宋代）

曲径萦纡入翠林，无人风自落来禽。
山中不记今为晋，一刻清闲直万金。
衰病
白居易（唐代）

老辞游冶寻花伴，病别荒狂旧酒徒。

更恐五年三岁后，些些谭笑亦应无。
扫花游　题王蒲衣子深庐
屈大均（明代）

柳塘荡漾，正片片寒鸥，乱红争浴。问谁水曲。把秦人洞穴，影藏深竹。

白犬黄鸡，亦爱渔郎信宿。雨新足。喜灌溉稍閒，能把书读。

山翠低染屋。恁耐得青青，十眉春绿。傍檐种菊，渐参差逗出，数峰麋鹿。

玉瓮霞浮，尽尔神仙厚禄。过幽谷。听莺声，又兼丝肉。
富谷老人臧用自
刘敞（宋代）

白发衰翁双涕零，曾随诸将战咸平。一捐左衽迷归路，却问中华似隔生。

思报汉恩身已朽，耻埋胡壤死无名。今朝纵观非他意，得见官仪眼自明。
题叶明府两台交奖卷
胡应麟（明代）

动地欢声彻紫宸，偏从盘错睹经纶。芝兰万室围仙吏，桃李千山照玉人。

舄下青云凫欲化，帘前白日雉偏驯。极知姓字悬当宁，百里那能借凤麟。
春兴 其三
王沄（清代）

上苑花飞御柳丝，葱茏烟树锁龙池。已夸绝域来符拔，更著新冠饰鵔鸃。

种就葡萄骄玉勒，吹残觱栗醉金卮。汉宫旧事谁曾记，青冢春光又一时。
句
任尽言（宋代）

切勿填河汉，须留洗甲兵。
蟠龙瀑布自山顶漫汗淋漓，分数道而下，望之
范成大（宋代）

银汉来从左界天，天风吹浪落苍巅。
人间只见秧田润，唤作蟠龙洞里泉。
步岘山寻明霞墓址 其一
许传霈（清代）

云山终古剩芳名，太守风流自有情。遥指高楼新月上，最难樊榭近居城。
酷相思·春暮
黄仲则（清代）

犹记去年寒食暮，曾共约，桃花渡。算花开花落今又渡。人去也，春何处？春去也，人何处。
如此凄凉风更雨，便去也，还须住。待觅遍天涯芳草路。小舟也，山无数。小楼也，山无数。
题画 其三
罗牧（清代）

青峰两岸画天然，中许沙鸥自在眠。爱杀湖光明似鉴，欲支清俸买鱼船。
丰都驿呈任子厚诗二首
李流谦（宋代）

三家笑荒陋，十日寄萧条，
破户无人掩，寒炉折竹烧。
青灯不废卷，白酒未空瓢。
伴我能於此，他年定久要。
又题黯然吟
吴希鄂（清代）

绮楼人去物华非，晓院花寒苜蓿肥。最是春风双燕子，呢喃还傍旧巢飞。
过□台
项安世（宋代）

马卿几日西山客，已有诗著道乡。
指点东城笑伧父，半年无句写潇湘。
残春偶作
李洪（宋代）

溪边且种刺史柳，园里未栽怀县花。
若有故人来问字，浮图西畔绿阴斜。
北征大功告成纪事 其二
曹鉴伦（清代）

圣武临戎贼胆寒，威惊鸷鸟避旌竿。楼兰西去关门迥，姑衍南来地轴宽。

朝发尺书降赞普，暮驰单使报呼韩。番戎顿颡军麾下，尽荷生成载道欢。
杨桥八景诗 其六 苏坟柳浪
苏景云（清代）

青城高士系髯苏，墓植垂杨数十株。摇曳春风翻翠浪，流莺穿入拟飞凫。
沧浪峡·山下水声深
司马扎（唐代）

山下水声深，水边山色聚。
月照秋自清，花名春不去。
似非人间境，又近红尘路。
乍入洞中天，更移云外步。
我殊惺惺者，犹得沧浪趣。
可以濯吾缨，斯言诚所慕。
次邓颙龙山月色诗韵
邓承第（明代）

崭然山势俨龙蟠，头角淩空瘦骨寒。极目云收千里霁，舒怀霞散八方宽。

银河带露泻清影，铁岸参霄壮翠峦。为爱草堂多景色，夜深吟罢倚栏看。
怀子厚
朱熹（宋代）

中夏辞故里，涉秋未停车。宾友坐离阔，田园想榛芜。

感兹风露朝，起望一烦纡。眷彼忘言子，郁郁西斋居。

俯饮苍涧流，仰咏古人书。名应里闾荐，心岂荣利俱。

琅然抚枯桐，幽韵泉谷虚。褰裳欲往听，乖隔靡所如。
次前韵酬刘美中
王庭圭（宋代）

笔势斓斑如虎卧，何止风流盖江左。新诗吟出鸾凤音，晓莺未啼春欲破。

始知李白飘然思，俊语天成安用些。凤箫声不类人间，玉管定非人所作。

可怜洛下书生冷，雷转空肠发清饿。终日长哦学不成，掩鼻皱眉相赞佐。

与公并辔且西游，举扇勿忧尘土涴。
西江月 其五 代五三弟为老母寿
张孝祥（宋代）

慈母行封大国，老仙早上蓬山。天怜阴德遍人间。

赐与还丹七返。

莫问清都紫府，长教绿鬓朱颜。年年今日彩衣斑。

兄弟同扶酒盏。
孙泰
王定保（唐代）

孙泰，山阳人守，少师皇甫颖，操守颇有古贤之风。泰妻即姨妹守。先是姨老矣，以二子为托，曰：“其长损一目，汝可娶其女弟。”姨卒，泰娶其姊。或诘之，泰曰： “其人有废疾，非泰不可适。”

众皆伏泰之义。尝于都市遇铁灯台，市之，而命洗刷，却银守。泰亟往还之。

中和中，将家于义兴，置一别墅，用缗钱二百千。既半授之矣，泰游吴兴郡，约回日当诣所止。居两月，泰回，停舟徒步，复以余资授之，俾其人他徙。于时睹一老妪，长恸数声。泰惊悸，召诘之，妪曰：“老妇尝事翁姑于此，子孙不肖，为他人所有，故悲耳。”泰怃然久之，因绐曰：“吾适得京书，已别除官，不可住此，所居且命尔子掌之。”言讫，解维而逝，不复返矣。
赠星士汪晓窗 其一
朱升（宋代）

五星三命元非古，后世推详便尔灵。若舍根源求克应，晓窗谈说自堪听。
送文处厚归蜀类试
范成大（宋代）

万里东来万里归，正怜寡妇与孤儿。
死生契阔心如铁，风雨飘摇鬓欲丝。
早集汉庭陪振鹭，莫留岷岭恋蹲鸱。
故家零落今余几，门户非君更属谁
颂证道歌·证道歌
释印肃（宋代）

师子吼，无畏说，
巍巍不动威光摄。十方法界现全身，
且无伴侣相交涉。
封詹事王公葬词四章 其二
王世贞（明代）

送车倾海峤，上冢尽公卿。风递苏耽哭，天回子晋笙。

刍灵俱气象，槐荫转峥嵘。更是沙堤就，如龙傍夜城。
秋千词
王建（唐代）

长长丝绳紫复碧，袅袅横枝高百尺。少年儿女重秋千，

盘巾结百分两边。身轻裙薄易生力，双手向空如鸟翼。

下来立定重系衣，复畏斜风高不得。傍人送上那足贵，

终赌鸣珰斗自起。回回若与高树齐，头上宝钗从堕地。

眼前争胜难为休，足踏平地看始愁。
苏堪生日六十寿言十首
陈曾寿（清代）

横流一世尽亡身，忠义区区敢笑人。气挟风霜馀舌在，诸君应复念苏纯。
题能仁竹轩竹皆猫头也
胡寅（宋代）

负崖临壑几千竿，掩映虚堂绕曲栏。
森矗翠幢参玉槊，毡毸戏青鸾。
三冬已见龙孙起，六月犹便虎啸寒。
置酒会歌貍首节，要令鼠子不相干。
康熙四十四年元旦用唐太宗元日旧韵
玄烨（清代）

午夜占天象，平明忆岁光。旌旗旋转动，钟鼓奏玎珰。

临下开诚信，守身勿自荒。履端出宝历，正始勉岩廊。

圣道原无远，仁慈渐得昌。位高仰五帝，责重仿三王。

惜物由心俭，去华莫喜妆。常怀兢惕诫，遐迩愿梯航。
赠别
梁兰（明代）

门有车马客，长揖别我归。客行岁云暮，霜雪沾人衣。

居人送客岁南道，北风猎猎吹沙草。君今一去来何时，昨日相逢苦不早。

君当为我歌，我当酌君酒。酒酣拔剑起，芒光射牛斗。

宝剑乃神物，请君慎藏之。土花绣涩毋足惜，风雷变化须有时。
水龙吟（徐仲晦、方蒙仲各和余去岁笛字韵为寿，戏答二君）
刘克庄（宋代）

行藏自决于心，不消谋及门前客。平生慕用，著书玄晏，挂冠贞白。帝奖孤高，别加九锡，一筇双屐。更赐之车服，胙之茅土，依稀在、槐安国。

频领竹宫清职。仰飞仙、犹龙无迹。与谁同去，挑包徐甲，负辕班特。蹉过明师，且寻狎友，杜康仪狄。笑谢公旷达，暮年垂泪，听桓郎笛。
仙岩四瀑布即事寄上秘书包监侍郎七兄吏部李侍…十四韵
路应（唐代）

绝境久蒙蔽，芟萝方迨兹。樵苏尚未及，冠冕谁能知。

缘崖开径小，架木度空危。水激千雷发，珠联万贯垂。

阴晴状非一，昏旦势多奇。井识轩辕迹，坛馀汉武基。

猿声响深洞，岩影倒澄池。想像虬龙去，依稀羽客随。

玩奇目岂倦，寻异神忘疲。干云松作盖，积翠薜成帷。

含意攀丹桂，凝情顾紫芝。芸香蔼芳气，冰镜彻圆规。

胥念沧波远，徒怀魏阙期。征黄应计日，莫鄙北山移。
祭先农
李新（宋代）

帝先农功，曰惟孟春。
载耒与耜，昕及南亩。
穜稑薿薿，以布以种。
帝躬三推，土膏雷动。
百工比栉，其耕泽泽。
岁约有年，裕帝之德。
我艺我黍，我敛我稷。
为醴为酪，斟酌吉礼。
吉礼既至，神只来游。
燕及祖考，万邦作休。
降福孔穰，飶芬其羞。
於以正辞，亦又何求。
仙钓台
翁彦约（宋代）

百粤尧时路未通，曲溪春水没长松。老仙台上无明月，不钓凡鱼只钓龙。
直舍竹下残雪二首 其二
刘敞（宋代）

重叠空阶委玉尘，萧疏碧筱束浮筠。地寒自称孤高节，不共阳林竞早春。
拟洛下分题 文石酒杯
释智圆（宋代）

良匠凿顽璞，为杯异彩存。云蒸犹有润，藓駮已无痕。

静爱如冰洁，闲怜似玉温。野民便古质，长把近洼樽。
嘲范蠡
郑獬（宋代）

千重越甲夜成围，宴罢君王醉不知。
若论破吴功第一，黄金只合铸西施。
象山草堂为赵家玉赋
黎景义（明代）

伏龙之麓标胜概，奇石峥嵘矗霞外。主人汴宋诸王孙，肯构不忘皇考爱。

辨州刺史来吴京，象山草堂猗得名。绮花琳竹传幽韵，月客风人敦好盟。

侧闻嶞乔拱四寓，卧游久已知其处。空同姑射医无闾，蒙绎亭云华不注。

罗浮九疑何穹哉，青城巫峡郁嵬崔。伏虎驱羊壶峤幻，云峰剑壁芙蓉开。

神物言寻高士识，蜚来诒璧堂前息。五色惊看娲补馀，万镒应非遁买得。

隐瀑层岚玄赏稀，金鍧璞琢迈支机。觐明楼外浮青黛，敦艮门边连翠微。

羽畎行占夏翟贡，朝阳可听凤凰飞。绍庭陟降山之下，僾见岩岩乔仰者。

岂虞卫国散平泉，未数眉山记木假。况复堂中丛宝传，图书轮囷万轴县。

负荷析薪光燕翼，长离毛采纷翩跹。著书藏山芳誉蚤，山旁亦生书带草。

终南佳处何须羡，泰岱崇瞻旋自考。迩之梓里远枫宸，帝室方需柱石臣。

异时庸代铭崧岳，多是象山堂里人。
感张宏范逼文丞相招张世杰降
沈周（明代）

萤爝安知日月光，叛降可教正人当。万生万死不忘宋，一贼一仁何讳张。

大事未亡膏血在，老夫堪哭泪洟长。敌人那识文丞相，铁铸南冠金玉相。
九日同潘升允侍御薛行坞简讨宋泗洲验封集李龙门枢部宅漫赋 其二
孙传庭（明代）

登高作赋本吾俦，閒馆清欢亦胜游。天入幽燕瞻上国，地连豫晋忆并州。

从教月色开新爽，莫遣边声起暮愁。回首关河劳梦寐，南云北树几悠悠。
持二十五轮顶弥陀蹈莲叶赞
释慧开（宋代）

机轮才转，作者犹迷。顶𩕳一著，独弄单提。自从蹈得这些子，便向风波险处施。
四月上浣日同寮约游西湖十绝 其八
张镃（宋代）

喜逐刍荛禁苑东，舜弦调处剩薰风。戎葵学得宫衣缬，不作人间锦样红。
新转南曹未叙朝散初秋暑退出守吴兴书此篇以自见志
杜牧（唐代）

捧诏汀洲去，全家羽翼飞。喜抛新锦帐，荣借旧朱衣。

且免材为累，何妨拙有机。宋株聊自守，鲁酒怕旁围。

清尚宁无素，光阴亦未晞。一杯宽幕席，五字弄珠玑。

越浦黄柑嫩，吴溪紫蟹肥。平生江海志，佩得左鱼归。
爪茉莉 茉莉
陈维崧（清代）

暑院追凉，忆炎荒轶事。蛮娘圃、琼天粉地。任他开落，极望与、篱琼相似。

更带暝、纫雪成团，沿坊叫，喧夜市。

赣州船下，到吴天、伴罗绮。相宠爱、夜堂空翠。而今离散，判分携、几千里。

料幽琼、也怨月明如水。海天冷，那易睡。
与鄠县源少府泛渼陂
岑参（唐代）

载酒入天色，水凉难醉人。清摇县郭动，碧洗云山新。

吹笛惊白鹭，垂竿跳紫鳞。怜君公事后，陂上日娱宾。
蝶恋花·道上疏梅花一树
韩淲（宋代）

道上疏梅花一树。人去人来，不管流年度。闲过南豅同散步。东风为我吹香去。
试问青春今几许。明日新正，溪影横山暮。遮莫攀翻君且住。心儿却在题诗处。
陈能之少卿挽章二首
吕祖谦（宋代）

往在西台日，调娱用力艰。
善人终有恃，公道亦徐还。
既去言方白，重来鬓已班。
清名配詹事，千载赤城山
摅愤
王若虚（金朝）

非存骄謇心，非徼正直誉。浩然方寸閒，自有太高处。

平生少偕合，举足逢怨怒。礼义初不愆，谤讪亦奚顾。

孔子自知命，桓魋非所惧。孟轲本不逢，岂为臧氏沮。

天命有穷达，人情私好恶。以此常泰然，不作身外虑。
人不易知
佚名（唐代）

权衡谅匪易，愚智信难移。九德皆殊进，三端岂易施。

同称昆岫皆，共握桂林枝。郑鼠今奚别，齐竽或滥吹。

瑶台有光鉴，屡照不应疲。片善当无掩，先鸣贵在斯。

龙门峻且极，骥足庶来驰。太息李元礼，期君幸一知。
题姑苏凌处士庄
韦庄（唐代）

一簇林亭返照间，门当官道不曾关。花深远岸黄莺闹，

雨急春塘白鹭闲。载酒客寻吴苑寺，倚楼僧看洞庭山。

怪来话得仙中事，新有人从物外还。
金盏银台
史铸（宋代）

黄白天成酒器新，晓承清露味何醇。
恰如欲劝陶公饮，西皞应须作主人。
蟠龙菴
白玉蟾（宋代）

五乳峰前第几峰，碧潭深处有蟠龙。
半岩冷落孔明雨，一枕萧骚少说风。
变化爪牙君子竹，埋藏头角大夫松。
高人凄此结茆屋，天下苍生怨旱虹。
挽李中甫使君
孙应时（宋代）

忆奉先人窆，深勤长者车，
哀辞推杰作，虞主为佳书。
今日君仙去，秋阴我病余。
莫酬三施重，缄泪洒幽墟。
乱石吟
邵雍（宋代）

天津多乱石，石里闲寻覔。
真玉固难求，似玉亦难得。
徒有碌碌青，亦有磷磷白。
奈无清越声，更无温润色。
送祖月上人
王灼（宋代）

月公别我浮三峡，欲往南中求大法。
此行初为梅州老，过岭障烟恐难狎，
挂帆胜指古鄱阳，骥子凤鶵亦称甲。
十年故人我尚记，平视诸方气尝压，
玉剑无声血千里，肯就铜盘后先歃。
相从学道须究竟，半字落耳汗沾洽。
宗师语言岂不佳，世间传写空盈夹。
归来趺坐举其要，莫话衡庐与苕霅。
次韵酬余君见赠
沈辽（宋代）

老来无暗亦无明，寄息深山避世情。夫子暗投珠玉惠，我身正似一毫轻。
重游峡山寺
史善长（清代）

十年苦忆峡山寺，今日舟从峡里过。落涧泉声依旧壮，当楼松色比前多。

僧间侈数双禺典，我老慵挥落日戈。为问白猿归洞后，有无消息到岩阿。
题赵昌四季花图海棠梨花
范成大（宋代）

醉红睡未熟，泪玉春带雨。
阿环不可招，空寄凭肩语。
呈王彦舟
米芾（宋代）

吏日虽云冗，逢休乐有馀。山林三面胜，图史一斋虚。

炼药惊衰早，逢人话索居。倾囊收剡楮，待著鹿门书。
寄范掾
徐积（宋代）

昨日沽酒典布袄，今朝所典未可保。最好绵衾剩典钱，又恐夜寒妻懊恼。

两务酒官俱见怜，沽我好酒如甘泉。为报孟光莫恶发，待将黄卷换青钱。
江梅
袁梓贵（清代）

泽国荒城暮，岁寒谁问津。沧江满风雪，犹自一枝春。

孤影澄波媚，疏烟澹月皴。遥天何处寄，恐触怒蛟鳞。
龙湖道中
丘葵（宋代）

冬行缘底意，倚杖陟高冈。
日色带霜淡，风声过海狂。
林鸦山外黑，野菜麦中黄。
腊月明朝是，栖栖尚异乡。
送顾别驾暂还姑苏
李英（清代）

佐郡承钦命，炎荒有政声。祇因惊岁序，难阻忆鲈情。

地僻游偏倦，官清装自轻。东山须早出，国计借长城。
春日感怀
安琚（清代）

无端踪迹等飘萍，兀坐空山鬓已星。马帐春风披断简，牛衣夜月泣残经。

情连芳草迷前浦，恨逐鹃声度远汀。回首廿年身世事，乱云出没晚峰晴。
风入松（闺思）
康与之（宋代）

碧苔满地衬残红。绿树阴浓。晓莺啼破眉心事，旧愁新恨重重。翠黛不忺重扫，佳时每恨难同。
花开花谢任东风。此恨无穷。梦魂拟逐杨花去，殢人休下帘栊。要见只凭清梦，几时真个相逢。
长平箭头歌
甘运源（清代）

秦人用兵真虎狼，锐头之锐不可当。击坑赵卒四十万，杀人无异刲群羊。

非秦坑赵赵坑赵，括读父书犹不了。忆昔跨马出长平，飞沙飒飒心暗惊。

骷髅如山战场处，天阴白骨声咿嘤。鬼马骁腾鬼雄哭，耕夫垡土收遗镞。

觚棱三角如枣穰，寸铜一跃千年绿。血锈残胔蚀不磨，心伤到眼手摩挲。

夜深月黑磷如豆，想像昔日飞蝗多。座客传观起太息，甘生为尔歌畴昔。

周衰王不御明堂，五霸兵车逞威力。七国咆哮逮暴秦，凭陵起剪成蚕食。

其臣武安尤不仁，杜邮一剑天怒嗔。君不见新安降卒死排堵，前有亡秦后亡楚。
过六和塔前江亭小憩
陆游（宋代）

断岸孤亭日莫时，栏边聊试葛巾攲。偶观挂席乘潮快，便觉悬车纳禄迟。

痛饮相如无奈渴，清言叔宝不胜羸。年来亲友凋零尽，惟有江山是旧知。
舟行再用前韵 其一
仲并（宋代）

一棹苕溪去，千门榆火新。老来犹是客，病起怯逢春。

儒馆妙人物，吟毫泣鬼神。平生经济业，勉矣正逢辰。
古诗二首寄采芝山人 其一
沈彩（清代）

山人烟霞心，笔墨师董巨。独立千仞冈，啸傲绝俦侣。

貌山粉本收，得句锦囊贮。曾上娥眉峰，或泊鸳鸯渚。

清川泛长薄，落日淡容与。依依陇首云，冥冥花间雨。

江海空青苍，采芝在何处。
闻筝诗
张之象（明代）

披帷月底理鸣筝，哀调澄于镜里冰。
试使楚王闻一曲，可怜应不数安陵。
早霁出苑中望西山积雪
高拱（明代）

淡淡晴日晖，冽冽晨风寒。出苑偶西望，积雪盈层峦。

层峦何嶙峋，万仞相岏巑。昔见青葱结，今见缟素攒。

玉凤排空飞，白龙伏地蟠。霏霏仙掌中，凝华何其繁。

顾兹丽阳候，肃气犹未残。山前既如此，山后宁剧乾。

将军拥貂裘，谁知战士难。能推挟纩恩，当为驱呼韩。
使回枉唐州崔司马书，兼寄四韵因和
杜牧（唐代）

清晨候吏把书来，十载离忧得暂开。痴叔去时还读易，

仲容多兴索衔杯。人心计日殷勤望，马首随云早晚回。

莫为霜台愁岁暮，潜龙须待一声雷。
景泰禅阁
谭粹（宋代）

二山相传成，禅阁出山半。仰观青冥逼，俯见白石粲。

锡杖涌玉泉，铁桥通银汉。巍然概诸天，恍若登彼岸。

无人解菩提，松涛自昏旦。
次韵董之南见赠
谢薖（宋代）

章甫不入越，夏虫多拘时。生无适俗韵，举适谁知之。

钟嵘不并适，无人识丘迟。虽有落花句，知为何等诗。

如逢贺宾客，方叹乌栖辞。我初出险语，俗子争唐嗤。

俛眉欲从事，复恐遭文移。亦知适楚车，安可从北驰。

董家名父子，平生所怀思。虽云识面晚，相闻已相知。

君诗有古意，且结皓首期。端能啖杞菊，时复过天随。
水龙吟 城上看桃花
陈维崧（清代）

花光扑上春城，曈昽直把人衣染。家家百舌，年年三月，桃花满店。

谁酿梨云，更搀柳浪，倍添伊艳。算那家、映水开偏好，胭脂一院门长掩。

城下绿芜如毯。不禁风、酒旗轻飐。也应明日，再来寻处，落红万点。

嘱付花铃，忍令一片，顿随春减。恰墙头几朵，含情送客，暗颓娇脸。
题美人蕉
皇甫汸（明代）

带雨红妆湿，迎风翠袖翻。
欲知心不卷，迟暮独无言。
漫兴九首
方回（元代）

枕上半醒中酒病，楼前时过卖花声。
千门万户俱更换，惟此依稀旧太平。
东江
王安石（宋代）

东江木落水分洪，伐尽黄芦洲渚空。
南涧夕阳烟自起，西山漠漠有无中。
和沈仲一北湖十咏·药房
陈傅良（宋代）

平平下语及云管，学到诗人岂不难。
莫似□人大芳洁，湘波千古诉椒兰。
宜春台春望
李梦阳（明代）

古州图记见，今望临高台。人倚楚天尽，风驱湘色来。

密云生晓瞑，远水上春雷。尚有干戈泪，冯轩眼倦开。
壬戌诞日四首并得三字 其一
林熙春（明代）

此日悬弧欲御骖，一夔偶病废朝参。追惟父母生身苦，正值君王为国惔。

岂有青藜燃太乙，敢希白发博台三。独思出纳多边警，忍负焦劳便释担。
和马专城卧仙来韵
成鹫（清代）

青云出高岫，倦鸟独归林。影入清池去，相看无浅深。

爱僧成久坐，即事每长吟。野客容疏散，唯公知我心。
收两京后还上都兼访一二亲故
方干（唐代）

离堂千里客，归骑五陵人。路转函关晚，烟开上苑新。

天涯将野服，阙下见乡亲。问得存亡事，裁诗寄海滨。
凤鹤鹊三题与江社同赋
张蕴（宋代）

月树争枝影共寒，楂楂飞过屋头山。
五陵年少多春闷，一弹千金落等闲。
和龚宗谕五绝
姚勉（宋代）

多少抡魁岂独今，道心谁胜利名心。
只知晁董前头立，何似周程乐处寻。
用前韵寄吴知府
释宝昙（宋代）

知有堂堂在故山，忘机未许白鸥闲。
洗心羲易窥三圣，盥手楞严辩八还。
剩著林花供笑粲，唤回春梦付绵蛮。
闻公已是诗成集，一字千金岂易删。
倚楼
赵崇嶓（宋代）

平楚连天独倚楼，楼头日日望行舟。
相思飞尽梅花雪，江上晴云片片愁。
秋怀十首 其九
朱松（宋代）

甘菊卧风雨，枯荷暗池塘。达人听荣悴，志士费感伤。

亭亭岩桂花，已作宫槐黄。谅无青霞客，谁与媚孤芳。
醉乡十二首 其五
郑思肖（宋代）

独到至乐处，于于自在行。身心全去碍，骨肉若通明。

劫外冥天地，空中一死生。却观凡世界，眇尔幻沤轻。
怀宛陵旧游
陆龟蒙（唐代）

陵阳佳地昔年游，谢脁青山李白楼。
唯有日斜溪上思，酒旗风影落春流。
洞庭夜泊
来廷绍（宋代）

两岸树苍苍，孤舟湘水旁。猿声啼不住，明月照篷窗。
相见欢 再晤西若
陈世祥（清代）

轻轻飏起娇红。小春风。迎到栏杆侧畔、出帘栊。

敛眉语。携手步。意无穷。那时去也魂断、画堂中。
诏复制科有谓予应诏者
宋祁（宋代）

汉幄思贤尺诏飞，不材充赋谅非宜。
就令能奏三千牍，未免长安欲死饥。
枕上同志赋
虞俦（宋代）

折桂东堂又一回，秋花此外只凡才。
千岩万壑幽深处，玉露金风烂漫开。
有客挥犀纷入坐，几时清燕小持杯。
作诗且与留花住，青女繁霜未要催。
仙竹
李纲（宋代）

阴崖翠竹自檀栾，瘦节疏枝特地寒。虽未化龙归洞府，正宜和月扫天坛。
铜雀台
刘庭琦（唐代）

铜台宫观委灰尘，魏主园林漳水滨。

即今西望犹堪思，况复当时歌舞人。
燕归梁·月里云装冷艳裁
佚名（宋代）

月里云装冷艳裁。独秀在岩隈。雪中昨夜一枝开。探春色、岁前来。清香折得，多情寄与，人向陇头回。凭君移取近瑶台。伴桃李、日边栽。
再次大用韵赋梅花
许及之（宋代）

暖律回枯荄，春阳发寒梗。梅根有特操，花事每先省。

分苗本十洲，孕玉可千顷。松篁纳深交，桃李绝奇请。

冬居姑射山，下荫太华井。幽栖有心赏，巡檐常笑领。

相对各忘言，岂但无机阱。诗虽道未尊，技可造经綮。

孤标固洗凡，累句自无警。转庵诗家医，妙剂即苏眚。

元方诗家禅，默参惟打静。欲离香色想，恐堕人我境。

昨夜来朔风，吹香过南町。小解作浅语，醍醐欣灌顶。
阅金科
韦骧（宋代）

得情犹勿喜，圣训所宜钦。取正存三尺，持平在一心。

摭文唯恨密，丽罪莫求深。岂必于虞辈，源流定可寻。
送无用上人游中条
魏野（宋代）

迢递中条寺，秋寻忘险途。
屐踪临水月，锡影入云无。
像阁分秦树，经窗见舜都。
我曾题壁处，闲看想踟蹰。
题友人书后
曹勋（宋代）

客子得秋凉，壮怀亦增慨。
永念故人远，三湘渺沧海。
句 其五
汪藻（宋代）

霜后木奴香噀手，秋来云子滑流匙。
翠华岩次容彦昭
罗伦（明代）

皇天开洞府，自我马蹄忙。春漏黄金界，云和翠玉房。

宝山阴火动，玄窦紫霞香。回首无何上，神功接混茫。
上兴别墅答李空同学宪四首 其二
刘麟（明代）

坐深杨柳水边枝，似懒都忘是昔时。寄得诗来如对语，不知雷电满龙池。
重阳
司空图（唐代）

菊开犹阻雨，蝶意切于人。亦应知暮节，不比惜残春。
夏旱一首
苏籀（宋代）

阳厄会百六，骄亢惨如燬。
素秋垂二七，十旬赤千里。
土田灵龟坼，水车渴乌柅。
历时书不雨，槁矣吁田穉。
虽然海有潮，何堪井无水。
塞鼻炎烟郁，吹面江风靡。
憬俗雪不降，炎洲冰讵履。
虐魃岂胜诛，巫尪窘臞悴。
雩萗按典彝，祝史殊跛倚。
资舟舟已尽，振廪廪余几。
枵然望云汉，邈乎嗥屏翳。
戎虏未入朝，耕战诚劳勚。
收募联什伍，倍蓰给饷馈。
伊人亏颗粒，主者遭忿詈。
覆载疑亭育，蘧蒢视生类。
作为三日霖，霶沱万事理。
焦枯已不救，根蘖或可冀。
疲民亿万口，生生荷天帝。
侏儒一囊足，孤寡千箱赐。
三军尽凫藻，邦邑岂小乂。
和方孚若瀑上种梅五首
刘克庄（宋代）

天赐梅花为受用，缤纷玉雪被层矼。
素芳林下超群匹，繁蕊枝头巧叠双。
陇月照时霜剪剪，涧风吹处水淙淙。
主人笔力回元化，催发何须杖鼓腔。
依韵重和再住法云寺
陆佃（宋代）

闻说重来住法云，旧缘香火一番新。桃花可认曾移主，鸥鸟还应不避人。

脑玉几陵虹气势，颔珠长借月精神。何时乞得东南守，共礼黄金丈六身。
新作西北门楼
韩维（宋代）

赤白崔嵬晚照间，投闲时复一跻攀。时平守望皆无用，添得清秋数点山。
大司成颜几圣率同舍招游裴园，泛舟绕孤山赏
杨万里（宋代）

小泛西湖六月船，船中人即水中仙。
外铺云锦千弓地，中度琉璃百摺天。
题朱酉生遗砚楼诗集
陈裴之（清代）

林乌凄咽草虫酸，弹铗侯门贱李端。七子声名重麟角，五湖烟水梦渔竿。

蓼莪朝陨门生涕，萝竹秋禁侍婢寒。我比听歌桓子野，茶烟浊泪几回看。
送绝粒僧
施肩吾（唐代）

碧洞青萝不畏深，免将饥渴累禅心。

若期野客来相访，一室无烟何处寻。
宣统己酉范祠春祭纪事 其一
叶昌炽（清代）

又是嬴燔道丧时，鲁宫孔宅閟金丝。野人有祭方披发，海客能谈但傅皮。

后进师心雕混沌，左言充耳效侏{牜世}。秀才忧乐关天下，百世闻风是我师。
题西亭
白居易（唐代）

朝亦视簿书，暮亦视簿书。簿书视未竟，蟋蟀鸣座隅。

始觉芳岁晚，复嗟尘务拘。西园景多暇，可以少踌躇。

池鸟澹容与，桥柳高扶疏。烟蔓袅青薜，水花披白蕖。

何人造兹亭，华敞绰有馀。四檐轩鸟翅，复屋罗蜘蛛。

直廊抵曲房，窈窕深且虚。修竹夹左右，清风来徐徐。

此宜宴佳宾，鼓瑟吹笙竽。荒淫即不可，废旷将何如。

幸有酒与乐，及时欢且娱。忽其解郡印，他人来此居。
次韵黄子羽七十自叹
陈著（宋代）

弃瓢巢父固云稀，解印陶潜未是非。
风雨似知人世换，溪山自爱主翁归。
时消孤闷有茶屋，天把独醒存芰衣。
我亦岁寒松下草，相望百里借春晖。
牧牛词
高启（明代）

尔牛角弯环，我牛尾秃速。
共拈短笛与长鞭，南陇东冈去相逐。
日斜草远牛行迟，牛劳牛饥唯我知；
牛上唱歌牛下坐，夜归还向牛边卧。
长年牧牛百不忧，但恐输租卖我牛。
宫词
王仲修（宋代）

九月飞霜天地清，未央前殿燕簪缨。
欲知重谷为先務，八彩眉间喜顺成。
宜陵道中
杜漺（清代）

理枻风雨伺，一榻百愁寄。行役苦留连，坚忍独嘘泪。

乱去十余年，生聚尚童稚。修垣成芜丛，稻畦变邮置。

况乃海东头，官盐属有司。煮盐烧烟青，蝇利翅可聚。

三岁潮不至，倏来何赑屃。直捣范公堤，还卤不毛地。

河鱼等烹鲜，田蟹亦骨醉。筑堡备潮汐，古人劳远意。

大蛇趋其颠，昂颅待人饲。临窟气欲腥，攀崖指已坠。

死水与死蛇，梃刃理勿二。天地莽嗟吁，鬼神纷憔悴。

上河颇有秋，翼翼禾垂穗。淫淫冻雨缠，秋阳何时晒。

昔称全盛日，东南反者濞。隋屠玄感后，攻战互终始。

繁华不在野，灾异恒满志。荒疫踵干戈，谅复关人事。

把酒问苍冥，涕泗忽淹鼻。
题僧泰恭院二首 其一
温庭筠（唐代）

昔岁东林下，深公识姓名。尔来辞半偈，空复叹劳生。

忧患慕禅味，寂寥遗世情。所归心自得，何事倦尘缨。
次韵五叔梅花 其三
韩淲（宋代）

行歌时与发天和，模写工夫苦未多。忽到酒边聊贾勇，衰颜如许亦红酡。
题韩溪
李新（宋代）

云梦擒王终猎狗，芒砀龙子讵蟠泥。
前知妇女磨英气，亦率萧公早过溪。
庆元己未二月戊子寄皖山隐翁史虎囊
韩淲（宋代）

尘世离阔苦，一别易寒暑。弹指十五年，翁今定何许。

闻在潜山头，僧寺有谁语。方瞳狎鸥鸟，秃发照獐鼠。

蹒跚狭虎囊，借醉忘尔汝。平生心所尊，安得伴游举。

我友余伯皋，远游复羁旅。当为翁慨然，斗酒气相与。

旦夕广文来，雅趣非凡侣。岂不能趋风，击鲜宰肥羜。

独恨海潮边，恋禄赡儿女。怅望春色深，风花暗吴楚。
梨花
温宪（唐代）

绿阴寒食晚，犹自满空园。雨歇芳菲白，蜂稀寂寞繁。

一枝横野路，数树出江村。怅望频回首，何人共酒尊。
集李绝句十八首 其十七
程敏政（明代）

风月犹应似旧清，困来终是睡难成。相思无计能相见，肠断城头画角声。
句
边惇德（宋代）

敢向诗坛挑老将。
和曾俊臣
释绍嵩（宋代）

沉醉无期即是乡，暂偷闲卧老僧床。纵游籍草花垂酒，陈迹题诗蜗篆梁。

故国山川皆梦寐，天涯形貌各昂藏。芭蕉叶上三更雨，一阵疏来一阵狂。
感河上兵
张祜（唐代）

一闻河塞上，非是欲权兵。首尾诚须畏，膏肓慎勿轻。

多门徒可入，尽室且思行。莫为无媒者，沧浪不濯缨。
和述古冬日牡丹四首 其三
苏轼（宋代）

当时只道鹤林仙，解遣秋光发杜鹃。谁信诗能回造化，直教霜蘖放春妍。
灞陵行送别
李白（唐代）

送君灞陵亭，灞水流浩浩。
上有无花之古树，下有伤心之春草。
无向秦人问路歧，云是王粲南登之古道。
古道连绵走西京，紫阙落日浮云生。
正当今夕断肠处，骊歌愁绝不忍听。
冷村早行
刘芳洪（清代）

露光湛湛散晴溪，一带沙痕印马蹄。何处疏林鸟飞早，远烟残月隔村西。
留连三宿将出山社雨甚至二十一日
韩淲（宋代）

社瓮同倾酒易深，留连风雨为沈吟。兴言大抵多怀旧，何事如斯直至今。

下榻新窗还抵掌，扶舆旧隐只关心。归寻来路村村柳，馀霭春空日半阴。
闻民瞻久归一诗寄之
韩淲（宋代）

我居溪南望城北，最高园台竹树碧。眼前带湖歌舞空，耳畔茶树陆子宅。

知君才自天竺归，那得缁尘染客衣。日携研席过阿连，怡神散发思采薇。
望江南 燕台中秋追次旧游漫成九首 其一
许嗣隆（清代）

中秋节，记得在昭阳。万顷水烟涵月影，孤村灯火照秋光。

犹侍两高堂。
断桥春望
王镃（宋代）

拾翠车闲辇路尘，山南山北杜鹃春。
谁家庭院东风里，飞出桃花不见人。
次邝时用韵留别二首兼寄黎景升 其二
江源（明代）

一别故人经几秋，恨无黄犬作书邮。不知今夕是何夕，却在严书说广书。

宿草雨荒严子宅，布帆风送富春舟。金华半刺清如玉，安得高谈竟日留。
浮邱八景 其二 晚沐堂
谢元光（明代）

公馀聊出郭，冠盖狎群鸥。觞咏移清昼，何如物外游。
病起口占
俞庸（元代）

忆昔辞家塞北游，朝来何事怯新秋。
床堆药裹尘侵几，风静书新月满楼。
伏枥长鸣怜老骥，引杯含泪惜吴钩。
旌旗明灭西城路，落日长烟起暮愁。
僧志月碧云轩改为景云轩因书二首
李覯（宋代）

长见江淹杂体诗，碧云非是惠林词。
试言日莫佳人怨，何事高僧却得知。
寄龚立道
陆游（宋代）

龚子吴中第一流，老农何幸接英游！难逢正似玉杵臼，易散便成风马牛。
清夜话端思滚滚，暮年心事恐悠悠。
何由唤得阊门棹，一醉千岩万壑秋？
和喜雪
吕陶（宋代）

向夕层云结，黎明漫漫飞。山川都变色，松竹倍生辉。

共喜飘方密，翻忧落渐稀。阴功施黑律，寒侯应璿玑。

右席延文客，先涂奉玉妃。二仪清景混，四野远光围。

爱日因藏照，狂飙间作威。三冬兹有得，一谷敢言饥。

渴望于时久，华心在物微。霈然蒙大润，化力少知归。
游麻姑山
王慎中（明代）

云出本无心，择栖多奇巘。类予慕真胜，涉趣不知远。

初缘碧涧行，几傍丹崖转。林追去虎踪，蹬蹑飞猿践。

泉流递浅深，岩谷变阴显。濆瀑遇留憩，石床时仰偃。

桂芳洞里秋，霞映山中晚。探异寻前期，入幽忘后反。

神游力不悁，理惬情俱遣。天路如可梯，欲以微官免。
晓意示怀园读书诸子兼呈家在陆先生 其二
储雄文（清代）

散帙初日上，钩帘受荷风。心香相吐纳，舌本青莲通。

能宣圆妙谛，沧海回鱼龙。鼓荡薄清景，秋阴结遥峰。
【越调】斗鹌鹑_题情燕燕莺
赵明道（唐代）

题情
燕燕莺莺，花花草草。穰穰劳劳，多多少少。媚媚娇娇，亭亭袅袅。鸾凤交，没下梢。空耽了些是是非非，受了些烦烦恼恼。
【紫花儿】困腾腾头昏脑闷，急煎煎意穰心劳，虚飘飘魄散魂消。他风风韵韵，艳艳夭夭。日日朝朝，雨雨云云渐漂渺，那堪暮秋天道。似这般爽气清高，那堪夜雨萧萧。
【秃厮儿】闷厌厌愁心怎熬，昏沉沉梦断魂劳。秋声和辘轳砧韵敲，淅零零细雨洒芭蕉，初凋。
【小桃红】枕寒衾冷夜迢迢，旖旎人儿俏，往往难成梦惊觉。好心焦，悲悲切切雁儿呀呀的叫。透户牖，金风淅淅，滴更长，铜壶点点，更那堪蛩韵絮叨叨。
【天净沙】厌厌鬼病难消，凄凄心痒难揉，渐渐神魂散却。好教人没颠没倒，意迟迟业眼难交。
【尾】想当日焰腾腾烈火烧袄庙，翻滚滚洪波浸画桥。明熀熀火烧此时休，白茫茫水淹杀未成就的夫妻每到是了。
名姬
乐府梨园，先贤老郎。上殿伶伦，前辈色长。承应俳优，后进教坊。有伎俩，尽夸张。燕赵驰名，京师作场。
【紫花儿】雷声声梁苑，禾惜惜都城，苏小小钱塘。三人声价，四海名扬。红妆，忒旖旎忒风流忒四行，堪写在宣和图上。有百倍儿风标，无半米儿疏狂。
【调笑令】省郎，是你旧班行。他诉真是咱断肠，不知音枉了和他讲。有德行政事文章，取功名自来蹅着省堂，焕然有出众英昂。
【秃厮儿】为媒的涿郡仲襄，保亲的苏君丘祥。青春二八年正芳，配一对锦鸳鸯，成双。
【圣药王】我岂谎，您诚想，苏小卿到底嫁双郎，因为和乐章，动官长。柳耆卿娶了谢天香，他知音律解宫商。
【尾】郝大使王玉带皆称赏，焦治中天然秀小样。劝你个聪明姝丽俏吴姬，就取这蕴藉风流俊张敞。
过郑氏幽居
仇远（元代）

趁雨过云关，东风尚峭寒。
野花浑未放，石路卒难乾。
薄酒无多酌，穷途信少歌。
归来借蓑笠，莫作老坡看。
睢阳谒双庙
朱松（宋代）

幽陵胡羯残中原，列城束手天子奔。天留巨孽毒梁宋，贼垒环堞如云屯。

凶波滔天不可遏，塞以束薪何足论。力凭孤墉阻其怒，不尔荐食无黎元。

堂堂许张勇且仁，指挥羸卒气愈振。上书行在论贼势，想见愤色吞妖氛。

人间贫残容力避，只有一死由来均。二公就此得处所，至今日月名争新。

遗祠突兀岸清洛，英气凛冽横穹旻。尚闻馀荫福兹土，天假威柄酬忠勤。

布衣尚悬千古泪，肉食宜鉴当年因。焚香再拜三叹息，九原可作从斯人。
醉蓬莱（为老人寿）
张孝祥（宋代）

问人间荣事。海内高名，似今谁比。脱屣归来，眇浮云富贵。致远钩深，乐天知命，且从容阅世。火候周天，金文满义，从来活计。

有酒一尊，有棋一局，少日亲朋，旧家邻里。世故纷纭，但蚊虻过耳。解愠薰风，做凉梅雨，又一般天气。曲几蒲团，纶巾羽扇，年年如是。